بورݣراݣ هو واحد لواد فلغرب د لمغريب، الطول ديالو 240 كلم, تيخرج من لأطلس لمتوسط (جبل متورزݣان حدا مولاي بوعزة) وتيصبً فلمحيط لأطلسي، مابين لمدن د سلا والرباط. لمعدل د الصبيب د بورݣراݣ هو 23 ميترو مكعب فالتانية، ولكن فوقت لفيضانات, يقدر يوصل تال 1500. ف لعصر لقديم كان واد بورݣراݣ كيتسما واد سلا. كاين بزاف د النظريات على سميت بورݣراݣ ولأصل ديالها. من بينهم كاين هادو: بورݣراݣ بلأمازيغية تاتعني هاداك اللي غادي جاي (المد و الجزر). بورݣراݣ بلأمازيغية تاتعني مول لحجر الصغير (زعما لواد فيه حجز صغير "الرݣراݣ"). بورݣراݣ عندو تاريخ قديم ومرتابط بزاف بلمدن د سلا والرباط. ما بين أهم لأحدات اللي وقعو فبورݣراݣ: ف 1269 بناو لمرينيين قناة مابين لواد وباب لمريسة فسلا، اللي خلا لما يوصل تال تمًا، وولاً لميناء فلباب د لمدينة نيشان. ف لقرن 17 تأسسات لجمهورية د بورݣراݣ، اللي خدات سميتها من لواد، واللي كانت دولة جمعات سلا والرباط ولوداية، وكان لواد عنصر مهم فيها. ف 1755 تبدلو التضاريس د لواد مورا الزلزال د لشبونة، ومابقاش صالح باش يكون فيه مرسى.